作者：蒋捷
词牌/韵律：贺新郎

paragraphs: 渺渺啼鸦了。
亘鱼天、寒生峭屿，五湖秋晓。
竹几一灯人做梦，嘶马谁行古道。
起搔首、窥星多少。
月有微黄篱无影，挂牵牛、数朵青花小。
秋太淡，添红枣。
愁痕倚赖西风扫。
被西风、翻催鬓鬒，与秋俱老。
旧院隔霜帘不卷，金粉屏边醉倒。
计无此、中年怀抱。
万里江南吹箫恨，恨参差、白雁横天杪。
烟未敛，楚山杳。